b'\n_START_ARTICLE_\nSmalbiller\n_START_SECTION_\nUtseende\n_START_PARAGRAPH_\nSmalbillene er sm\xc3\xa5 til middelsstore (1,5\xe2\x80\x936 mm), avlange og smale biller, oftest noe flate. Kroppen er temmelig jevnbred. P\xc3\xa5 farge er de som oftest brunlige eller gr\xc3\xa5lige, underfamilien barksmalbiller er noe blanke mens underfamilien smalbiller (Monotominae) er ganske matte. Oversiden er mer eller mindre dekket av tydelige punktgroper, men med f\xc3\xa5 eller ingen h\xc3\xa5r. Hodet er stort og bredt, med sm\xc3\xa5, runde fasett\xc3\xb8yne. Antennene er 10-leddete, og ender i en 1\xe2\x80\x932-leddet k\xc3\xb8lle. Brystskjoldet (pronotum) er vanligvis lengre enn bredt, omtrent s\xc3\xa5 bredt som hodet hos barksmalbiller (Rhizophaginae). Hos underfamilien smalbiller (Monotominae) er brystkjoldet noe bredere enn hodet, med fremstikkende, buleaktige fremhj\xc3\xb8rner, og en ujevn, grynete overflate. Dekkvingene er avlange, smale og tvert avbrutt bakerst, slik at de ikke dekker det bakerste bakkroppsleddet. De har tydelige rekker av punktgroper. Beina er ganske korte og kraftige, f\xc3\xb8ttene 4- eller 5-leddete.\n_START_SECTION_\nLevevis\n_START_PARAGRAPH_\nDe fleste billene i denne familien er trolig rovdyr som lever av andre sm\xc3\xa5 insekter. Artene i underfamilien barksmalbiller finner man gjerne under l\xc3\xb8s bark p\xc3\xa5 d\xc3\xb8de tr\xc3\xa6r. Flere arter, s\xc3\xa6rlig Rhizophagus grandis, er kjent som naturlige fiender av barkbiller, og de er aktuelle kandidater for biologisk bekjemping av disse. Den avlange, smale kroppsformen gj\xc3\xb8r at billene kan ta seg frem gjennom bakrbillenes ganger. Billene blir tiltrukket av barkbillenes feromoner._NEWLINE_Andre barksmalbiller lever trolig av sopp. Rhizophagus parallelocollis blir ofte funnet p\xc3\xa5 kirkeg\xc3\xa5rder. Man vet ikke med sikkerhet hva den lever av der, det har blitt foresl\xc3\xa5tt sopper som vokser p\xc3\xa5 treverket i de nedgravde likkistene._NEWLINE_De fleste artene i underfamilien smalbiller (Monotomidae) lever trolig i kompost og andre ansamlinger av r\xc3\xa5tnende plantemateriale. I alle fall et par arter i denne underfamilien lever i tuer av skogmaur.\n_START_SECTION_\nKilder\n_START_PARAGRAPH_\nSilfverberg, H. 1992. Enumeratio Coleopterorum Fennoscandiae, Daniae et Baltiae. (liste over Nordens biller). Helsinki.'